Masakra e Tuzlës

Në 25 maj 1995, ushtria e Republikës Serbe sulmoi me artileri qytetin e Tuzlës, sulm ky që solli 71 viktima dhe 240 të plagosur. Kjo ngjarje historike njihet ndryshe si masakra e Tuzlës.
Midis 25 dhe 28 majit 1995 një numër predhash u hodhën në qytetin e Tuzlës nga ushtria e Republikës Serbe pranë fshatit të Panjikut në malin Ozren, rreth 25 km në perëndim të Tuzlës. Në 25 maj  1995 (gjatë datëlindjes së Titos) rreth orës 20:55 një predhë eksplozive shpërtheu pranë zonës së qytetit të quajtur Kapija. Nga ky shpërthim u regjistruan 71 viktima dhe 240 të plagosur. Pjesa më e madhe e viktimave i përkisnin grupmoshës 18-25 vjeç.  Kryetari i bashkisë së Tuzlës, Selim Bešlagić bëri një deklaratë drejtuar Këshillit të Sigurisë së Kombeve të Bashkuara, duke i cilësuar si fashiste trupat ushtarake të Republikës Serbe, si dhe nxiti për marrjen e masave të menjëhershme. Në 25 dhe 26 maj, NATO realizoi sulme ajrore ndaj municioneve të Republikës Serbe, pas sulmimit të Zonave të sigurta të OKB. 

Novak Đukić, një ish- oficer i ushtrisë së Republikës Serbe u arrestua në Banja Luka në 7 nëntor 2007. Gjatë sulmimit të Tuzlës,  Đukić ishte komandant i të ashtuquajturit grupim Tactical Group Ozren.Gjyqi i tij nisi në 11  mars 2008. Në 12 qershor 2009  Đukić u shpall fajtor dhe u dënua me 25 vite heqje lirie.  Në 10 shtator 2010,  Đukić iu refuzua apelimi i bërë nga ana e tij, duke e cilësuar të pabazë. 

Në 2009 kryeministri i Republikës Serbe Milorad Dodik u shpreh se sulmi ishte i orkestruar dhe e vuri në pikëpyetje masakrën në Sarajevë. Bashkia e Tuzlës apeloi mbi deklaratat e bëra nga Dodik. Qyteti i Sarajevës ngriti akuza ndaj Dodik për abuzim me pushtetin dhe nxitje të urrejtjes me bazë etnike, religjioze dhe racore. Gjykata e Lartë në Bosnje dhe Hercegovinë deklaroi se Dodik ka mohuar krimet e luftës.

 Referime 


Kategoria:Bosnja dhe Hercegovina